Informácia 

o realizácii uznesenia vlády Slovenskej republiky č. 72 z 25. januára 2006, uznesenia vlády Slovenskej republiky č. 166 z 22. februára 2006 a 
uznesenia vlády Slovenskej republiky č. 208 z 1. marca 2006 
v pôsobnosti Zboru väzenskej a justičnej stráže

     Predkladám informáciu o stave realizácie uznesenia vlády Slovenskej republiky č. 72 z 25. januára 2006, uznesenia vlády Slovenskej republiky č. 166  z  22. februára 2006, týkajúcich sa zastavenia privatizácií a uznesenia vlády Slovenskej republiky č. 208 z  1. marca 2006, ktorým je zastavený proces prevodu vlastníctva majetku štátu. 

     V zmysle uznesení vlády Slovenskej republiky č. 72 a  č. 166  Zbor väzenskej a justičnej stráže nerealizoval žiadne projekty o privatizácii.

     V súlade s uznesením vlády Slovenskej republiky č. 208 bol zastavený proces odpredaja nehnuteľného majetku štátu, ktorý je v správe Zboru väzenskej a justičnej stráže. Do rozhodnutia o zastavení procesu odpredaja nehnuteľného majetku štátu mal Zbor väzenskej a justičnej stráže rozpracované dva prevody majetku štátu podliehajúce citovanému uzneseniu, ktoré boli dňom 1. marca 2006 pozastavené. Jedná sa o prevod prebytočného nehnuteľného majetku štátu bývalej tabakovej továrne v Rimavskej Sobote v správe Ústavu na výkon trestu odňatia slobody Želiezovce a o zámenu časti pozemku areálu Otvoreného oddelenia na výkon trestu Žabí majer v Bratislave pri Ústave na výkon trestu odňatia slobody Hrnčiarovce nad Parnou, ktorý je v správe Generálneho riaditeľstva Zboru väzenskej a justičnej stráže.

Súčasný stav prevodu prebytočného nehnuteľného majetku štátu bývalej tabakovej továrne v Rimavskej Sobote

     Ústav na výkon trestu odňatia slobody Želiezovce v súlade s rozhodnutím ministra spravodlivosti SR na rokovaní poradného orgánu pre väzenstvo konaného dňa 20. 06. 2005  vyhlásil, resp. vydal rozhodnutie o  prebytočnosti nehnuteľného majetku štátu, t. j. o prebytočnosti areálu bývalej tabakovej továrne v Rimavskej Sobote. Rozhodnutie riaditeľa ústavu ako štatutárneho orgánu bolo vydané pod číslom ÚVTOS-28/03-2005 zo dňa 11. 07. 2005.

     V období odo dňa vydania predmetného rozhodnutia do 30. 11. 2005 realizoval Ústav na výkon trestu odňatia slobody Želiezovce podľa zákona č. 278/1993 Z. z. o správe majetku štátu v znení neskorších predpisov postupy, výsledkom ktorých bol výber záujemcu o kúpu predmetného areálu. V súlade s uvedeným bol prebytočný majetok štátu ponúknutý štátnym rozpočtovým a príspevkovým organizáciám, ktoré o ponúknutý majetok štátu neprejavili záujem. V ďalšom období bolo realizované osobitné ponukové konanie a opakované osobitné ponukové konanie s kladným výsledkom, t. j. bol vybratý záujemca, ktorý ponúkol primeranú cenu podľa znaleckého posudku vo výške 40 810,0 tisíc Sk. Úspešným záujemcom sa stala zahraničná spoločnosť Campagnaro elletrotecnica di Campagnaro Oliviero e C.s.n.c. Castelfranco Veneto (Treviso) z Talianska.

     V období od 30. 11. 2005 Ústav na výkon trestu odňatia slobody Želiezovce v spolupráci s advokátskou kanceláriou, ktorá ho na základe platnej mandátnej zmluvy zastupuje pri rokovaniach a pri vypracovaní kúpnej zmluvy so záujemcom, pripravil návrh kúpnej zmluvy. Rokovanie o podmienkach kúpnej zmluvy, predmetom ktorého boli vzájomné konzultácie týkajúce sa predaja a kúpy predmetného areálu, sa uskutočnilo dňa 02. 03. 2006 na  Generálnom riaditeľstve Zboru väzenskej a justičnej stráže Bratislava za účasti zástupcov Generálneho riaditeľstva Zboru väzenskej a justičnej stráže Bratislava, Ústavu na výkon trestu odňatia slobody Želiezovce, zastupujúcej advokátskej kancelárie a zástupcu spoločnosti Campagnaro elletrotecnica di Campagnaro Oliviero e C.s.n.c. Castelfranco Veneto (Treviso) z Talianska.

     V rámci rokovania bol zástupca uvedenej spoločnosti okrem iného oboznámený s uzneseniami vlády Slovenskej republiky č. 72 z 25. januára 2006, č. 166 z 22. februára 2006 a č. 208 z 1. marca 2006 o zastavení procesu privatizácií a prevodov vlastníctva prebytočného nehnuteľného majetku štátu. 

     Zástupca spoločnosti Campagnaro elletrotecnica v rámci rokovaní potvrdil pretrvávajúci záujem o kúpu predmetného areálu napriek prijatým uzneseniam vlády Slovenskej republiky. Súčasne v záujme urýchlenia procesu prípravy kúpnej zmluvy bol spoločnosťou Campagnaro elletrotecnica realizovaný geologický prieskum na predmetných pozemkoch v správe Ústavu na výkon trestu odňatia slobody Želiezovce. Dňa 20. júla 2006 bol návrh kúpnej zmluvy prerokovaný a s menšími úpravami odsúhlasený na Ministerstve financií Slovenskej republiky za účasti zástupcov Ústavu na výkon trestu odňatia slobody Želiezovce, Generálneho riaditeľstva Zboru väzenskej a justičnej stráže a zastupujúcej advokátskej kancelárie. Rokovania o návrhu kúpnej zmluvy prebiehali s predpokladom, že uvedené uznesenia vláda Slovenskej republiky uskutočnené v ďalšom období prehodnotí. Kúpna zmluva nadobudne účinnosť až po jej podpísaní zmluvnými stranami a po odsúhlasení Ministerstvom financií Slovenskej republiky.

     Dňa 21. septembra 2006 bolo na Generálnom riaditeľstve Zboru väzenskej a justičnej stráže uskutočnené rokovanie za účasti zástupcu advokátskej kancelárie, Ústavu na výkon trestu odňatia slobody Želiezovce a zástupcu Generálneho riaditeľstva Zboru väzenskej a justičnej stráže, kde bol daný pokyn zastupujúcej advokátskej kancelárii, aby oznámila do 22. septembra 2006 spoločnoti Campagnaro elletrotecnica skutočnosť, že ďalší termín rokovania vo veci kúpy predmetného majetku bude spresnený až po prerokovaní predkladaného materiálu vo vláde Slovenskej republiky.

     Spoločnosť Campagnaro elletrotecnica má vypracovaný podnikateľský zámer, ktorý uvažuje v predmetnom areáli s vytvorením cca 200 pracovných miest v regióne Rimavská Sobota.

Súčasný stav zámeny časti pozemku areálu Otvoreného oddelenia na výkon trestu Žabí majer v Bratislave

     Zámer Generálneho riaditeľstva Zboru väzenskej a justičnej stráže využiť areál súčasného otvoreného oddelenia na výstavbu nového objektu výkonu väzby v Bratislave bol schválený uznesením vlády Slovenskej republiky č. 58 z 19. januára 2005 k správe o vyhodnotení súčasného stavu ubytovacích kapacít ústavov na výkon väzby a ústavov na výkon trestu odňatia slobody. Predpokladom na racionalizáciu využitia celej plochy areálu je   usporiadanie tvaru pozemku, ktorý je v správe Generálneho riaditeľstva Zboru väzenskej a justičnej stráže, zarovnaním hraníc. 
     Slovenská republika - Generálne riaditeľstvo Zboru väzenskej a justičnej stráže je vlastníkom nehnuteľnosti vo výmere 3284 m2. Parcela sa nachádza v území priemyselnej zóny na východnom okraji intravilánu hlavného mesta Slovenskej republiky Bratislava v areáli Otvoreného oddelenia na výkon trestu Žabí majer pri Ústave na výkon trestu odňatia slobody Hrnčiarovce. Jej pôdorys je ohraničený nepravidelne. 
     Od roku 2005 prebiehajú rokovania s  Ing. Antonínom Novysedlákom,  vlastníkom susedných nehnuteľností  v celkovej výmere 10.048 m2  o zámene časti pozemku za účelom vyrovnania hraníc susedných parciel.
     V roku 2005 bol vypracovaný geometrický plán, ktorý vyčlenil z parcely vo vlastníctve Slovenskej republiky v správe Generálneho riaditeľstva Zboru väzenskej a justičnej stráže pozemok vo výmere 768 m2  a z parcely vo vlastníctve Ing. Antonína Novysedláka pozemok vo výmere 768 m2, ktoré sú predmetom zámeny.
     V  súlade  s  § 611 a nasl. Občianskeho zákonníka a podľa  § 11 ods. 8  zákona č. 278/1993 Z. z. o správe majetku štátu v znení neskorších predpisov bola v roku 2006 zmluvnými stranami podpísaná zámenná zmluva  na zámenu nehnuteľného majetku štátu – pozemkov medzi Generálnym riaditeľstvom Zboru väzenskej a justičnej stráže a  Ing. Antonínom Novysedlákom, ktorá nadobudne účinnosť až po jej odsúhlasení Ministerstvom financií Slovenskej republiky. 
     Predmet zámeny je v súlade s vypracovanou objemovou a architektonickou štúdiou akcie  „Výstavba ÚVV Bratislava – Žabí majer“ a má vplyv na úsporu finančných prostriedkov z dôvodu zabezpečenia stráženia areálu a navrhovaného rozsahu signálno-bezpečnostnej techniky.
     Na základe uvedeného navrhujem udeliť výnimku z uznesenia vlády Slovenskej republiky č. 208 z 1. marca 2006 na realizáciu vyššie uvedených prevodov majetku štátu v správe Zboru väzenskej a justičnej stráže.